Thoresen dropper VM
– Hovedgrunnen er at jeg må hvile lysken min. Den har jeg slitt med i ti måneder. Jeg trenger å hvile den om jeg skal bli helt frisk, sier Patrick Thoresen til NRK som melder om saken. Thoresen er sett på som kanskje Norges viktigste spiller, ettersom Mats Zuccarello Aasen som regel er opptatt med NHL-sluttspill mens VM spilles. – Det er ikke noe gøy å si nei. Jeg vil være med å hjelpe landet mitt. Det er en tøff turnering som står foran oss. Er jeg i form så vet jeg at jeg kan være en faktor for laget, men hadde jeg hoppet på et VM nå så hadde jeg ikke vært den spilleren mange forventer at jeg skal være, sier Thoresen. Les også: - Det er ingen dollartegn i øynene på Patrick Thoresen. Han ga beskjed til landslagstrener Roy Johansen i helgen. Også til VM i 2014 takket Thoresen nei til VM-spill. Den gang var også lysken problemet. – Det er selvfølgelig synd når de som spiller i bra ligaer og har internasjonal erfaring ikke kan bli med, sier Johansen til VG. – Hvor viktig er Patrick Thoresen for Norge? – Nå er han ikke med, og det må vi bare forholde oss til. Sånn er det, svarer Johansen. Les også: Patrick Thoresen så pappa vinne: – Det kan bli Storhamar til høsten Slik vurderer Roy Johansen mulighetene til å få med Rangers-spiller «Zucca» og Colorado-spiller Anders Martinsen: – Når det gjelder Zucca er han tilgjengelig når Rangers blir slått ut fra sluttspillet. Det har vi ikke noe virkning på, så vi får se når det blir. De siste årene har Rangers gått langt. – Martinsen ser det litt bedre ut med. Vi håper at vi skal få Zucca, men det får vi ta når det blir klart. Norge er i VM-gruppe med Russland, Sverige, Tsjekkia, Sveits, Latvia, Danmark og Kasakhstan. – Sånn generelt er det viktig at alle de som spiller på høyt nivå er positive til å spille på landslaget, og det er viktig for å spille i A-pulja i VM. Vi må slåss voldsomt for å holde plassen for det er den tøffeste pulja på 11 år, sier Johansen. Landslagssjef Roy Johansen leder Norge i sitt siste mesterskap i Moskva, før han tar over Vålerenga. Nåværende Stavanger Oilers-trener og far til Patrick, Petter Thoresen, tar over landslaget til sommeren. Lørenskogs beste spiller i gårsdagens 3-2-seier mot Vålerenga, Steffen Thoresen, er Patricks bror. Patrick Thoresen er ferdig i svenske Djurgården, og er sterkt ønsket av Storhamar for fremtiden. – Vi får se hvor jeg begynner neste sesong. Kanskje blir det på Hamar. Så får vi se hvor jeg drar etter det. Ikke noe er spikret, sa Thoresen forrige uke til VG. PS! Ole-Kristian Tollefsen er ikke tatt ut til landslagets kamper mot Russland på grunn av skadetrøbbel, men er klar fra neste uke. Hele troppen kan ses her.
Patrick Thoresen (32) blir ikke med Norge til hockey-VM i mai på grunn av skadetrøbbel.